BG Официален вестник на Европейския съюз C 131/18

Известие за започване на частично междинно преразглеждане на антидъмпинговите мерки, приложими към вноса на някои отливки с произход от Китайската народна република

2009/C 131/12

Комисията реши да започне по собствена инициатива частично междинно преразглеждане на антидъмпинговите мерки, приложими към вноса на някои отливки с произход от Китайската народна република, съгласно член 11, параграф 3 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) (наричан по-нататък „основният регламент“). Преразглеждането е ограничено по обхват до разглеждане на формата на мярката, и по-конкретно до разглеждане на приемливостта и приложимостта на доброволните договорености, предложени от някои производители износители в Китайската народна република.

1. Продукт

Разглежданият продукт е отливки от нековък чугун от вида, използван за покриване и/или предоставяне достъп до надземни или подземни системи и части за тях, било обработени машинно, с покритие или боядисани, или съоръжени с други материали, с изключение на пожарни кранове, с произход от Китайската народна република (наричани по-нататък „разглежданият продукт“), понастоящем класирани под кодове по КН 7325 10 50, 7325 10 92 и ex 7325 10 99. Тези кодове по КН са посочени само за информация.

2. Съществуващи мерки

Действащите в момента мерки са окончателно антидъмпингово мито, наложено с Регламент (ЕО) № 1212/2005 на Съвета (2) върху вноса на някои отливки с произход от Китайската народна република, последно изменен с Регламент (ЕО) № 282/2009 на Съвета (3).

3. Основания за преразглеждането

Комисията получи искане от страна на двама производители износители на разглеждания продукт, XianXian Guozhuang Precision Casting Co., Ltd. и Weifang Stable Casting Co., Ltd., за включване в съвместната доброволна договореност, приета с Решение 2006/109/ЕО на Комисията (4) във връзка с гореупоменатата процедура.

Комисията ще разгледа също и всяко искане за включване в съвместната доброволна договореност, подадено от други производители износители, при условие че на тези производители е предоставен статут на нов износител производител (СНИП) в съответствие с член 1, параграф 4 от Регламент (ЕО) № 1212/2005. Заинтересованите производители износители, изпълняващи гореупоменатото условие, се приканват да представят предложенията си за доброволни договорености в срока, определен в точка 5, буква а).

4. Процедура

След като установи, след обсъждане с Консултативния комитет, че са налице достатъчно доказателства, които да обосноват започването на частично междинно преразглеждане, с настоящото Комисията започва преразглеждане съгласно член 11, параграф 3 от основния регламент, което по обхвата си ще се ограничи до разглеждане на формата на мярката.

С настоящото към всички заинтересовани страни се отправя покана да обявят становищата си, да предоставят информация и да представят доказателства. Тази информация и доказателствата в нейна подкрепа трябва да бъдат получени от Комисията в срока, определен в точка 5, буква a).

Наред с това Комисията може да изслуша заинтересованите страни, при условие че отправят искане, от което е видно, че са налице специални основания да бъдат изслушани. Искането трябва да бъде отправено в срока, определен в точка 5, буква б).

5. Срокове

а) За страните да заявят своя интерес, да представят предложенията си за доброволни договорености и всяка друга информация

Ако изложеното от тях следва да бъде взето предвид по време на разследването, всички заинтересовани страни трябва да заявят своя интерес, като се свържат с Комисията, да представят становищата си и предложенията си за доброволни договорености или всякаква друга информация в срок от 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че възможността за упражняване на повечето процедурни права, определени в основния регламент, зависи от това дали страната е заявила своя интерес в рамките на горепосочения срок.

б) Изслушване

Всички заинтересовани страни също могат в рамките на същия 40-дневен срок да поискат да бъдат изслушани от Комисията.

6. Писмени изявления, предложения за доброволни договорености и кореспонденция

Всички изявления и искания, отправени от заинтересованите страни, трябва да бъдат в писмен вид (не в електронна форма, освен ако не е посочено друго) и трябва да съдържат наименование, адрес, електронен адрес и номер на телефон и на факс на заинтересованата страна. Всички документи в писмен вид, съдържащи информацията, която се изисква в настоящото известие, предложенията за доброволни договорености и кореспонденцията, предоставени от заинтересованите страни като поверителни, носят надпис „Limited“ (5) и, в съответствие с член 19, параграф 2 от основния регламент, са придружени от неповерителна версия с надпис „For inspection by interested parties“.

Адрес на Комисията за кореспонденция:

European Commission Directorate-General for Trade Directorate H Office: N-105 4/92 1049 Bruxelles/Brussel BELGIQUE/BELGIË Fax +32 22956505

7. Неоказване на съдействие

В случай че заинтересована страна откаже достъп или не предостави в срок необходимата информация, или значително възпрепятства разследването, заключенията, положителни или отрицателни, могат да бъдат направени въз основа на наличните факти, в съответствие с член 18 от основния регламент.

Ако заинтересована страна предостави невярна или подвеждаща информация, тя не се взема предвид и в съответствие с член 18 от основния регламент се използват наличните факти. Ако заинтересована страна отказва съдействие или оказва само частично съдействие и се използват наличните факти, резултатът от разследването за такава страна може да бъде по-малко благоприятен, отколкото ако тя е сътрудничила.

8. График на разследването

Съгласно член 11, параграф 5 от основния регламент разследването ще приключи в рамките на 15 месеца от датата на публикуване на настоящото известие в Официален вестник на Европейския съюз.

9. Обработка на лични данни

Следва да се има предвид, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6).

10. Служител по изслушванията

Следва също да се има предвид, че ако заинтересованите страни смятат, че се натъкват на трудности при упражняването на правото си на защита, те могат да поискат намесата на служителя по изслушванията на ГД „Търговия“. Той действа като посредник между заинтересованите страни и службите на Комисията и, когато е необходимо, служи като медиатор във връзка с процедурни въпроси, касаещи защитата на техните интереси в настоящата процедура, по-специално що се отнася до проблеми, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт, заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade).

(1) ОВ L 56, 6.3.1996 г., стр. 1.

(2) ОВ L 199, 29.7.2005 г., стр. 1.

(3) ОВ L 94, 8.4.2009 г., стр. 1.

(4) ОВ L 47, 17.2.2006 г., стр. 59.

(5) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение).

(6) ОВ L 8, 12.1.2001 г., стр. 1.